**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2019-11-11 Nr. T-12

Posėdžio data – 2019 m. spalio 24 d.

Posėdžio pirmininkai: V. Grubliauskas, A. Cesiulis.

Posėdžio sekretorius – M. Vitkus.

Klaipėdiečių tribūnoje pasisako – G. Čepas.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 30 Tarybos narių, nedalyvauja – V. Senčila. Posėdyje dalyvaujančių Tarybos narių ir svečių sąrašai pridedami (1-3 priedai).

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra 22 klausimai:

1. Dėl Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimo. Pranešėja I. Butenienė.

2. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja V. Jurkšienė.

3. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-51 „Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių patvirtinimo“ pakeitimo. Pranešėja R. Jievaitienė.

4. Dėl Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašo patvirtinimo. Pranešėja V. Lendraitienė.

5. Dėl pritarimo Bendradarbiavimo sutarties projektui. Pranešėjas V. Švedas.

6. Dėl didžiausio leistino pareigybių (etatų) skaičiaus Klaipėdos miesto savivaldybės biudžetinėse švietimo įstaigose nustatymo. Pranešėja J. Ceplienė.

7. Dėl Kultūros ir meno tarybos sudėties patvirtinimo. Pranešėja E. Deltuvaitė.

8. Dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-327 „Dėl sporto projektų finansavimo iš Klaipėdos miesto savivaldybės biudžeto lėšų tvarkos nustatymo“ pakeitimo. Pranešėja R. Rumšienė.

9. Dėl Klaipėdos miesto savivaldybės tarybos 2018 m. rugsėjo 27 d. sprendimo Nr. T2-201 „Dėl Socialinių išmokų teikimo asmenims, patiriantiems socialinę riziką, tvarkos aprašo patvirtinimo“ pakeitimo. Pranešėja A. Liesytė.

10. Dėl Klaipėdos miesto nevyriausybinių organizacijų tarybos pirmininko skyrimo. Pranešėja A. Liesytė.

11. Dėl UAB „FERTEKSOS TRANSPORTAS“ atleidimo nuo žemės nuomos mokesčio mokėjimo. Pranešėja K. Petraitienė.

12. Dėl prašymo atleisti nuo žemės mokesčio arba jį sumažinti. Pranešėja K. Petraitienė.

13. Dėl Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašo patvirtinimo. Pranešėjas A. Gaižutis.

14. Dėl pritarimo Klaipėdos „Žemynos“ gimnazijos projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę. Pranešėja I. Kubilienė.

15. Dėl pritarimo Klaipėdos lopšelio-darželio „Čiauškutė“ projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę. Pranešėja I. Kubilienė.

16. Dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimo. Pranešėja D. Netikšienė.

17. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

18. Dėl Klaipėdos miesto savivaldybės turto investavimo, didinant viešosios įstaigos „Klaipėdos irklavimo centras“ dalininkų kapitalą. Pranešėjas E. Simokaitis.

19. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-39 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

20. Dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo. Pranešėjas E. Simokaitis.

21. Dėl sprendimo pirkti nekilnojamuosius daiktus savivaldybės nuosavybėn patvirtinimo. Pranešėjas E. Simokaitis.

22. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“ pakeitimo. Pranešėjas E. Simokaitis.

A. Velykienė siūlo teikėjui atsiimti arba išbraukti iš darbotvarkės 13-ą klausimą „Dėl Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašo patvirtinimo“, kadangi Miesto plėtros ir strateginio planavimo komitetas turėjo šiam sprendimo projektui labai daug pastabų ir nutarė jį atidėti tobulinimui.

N. Puteikienė siūlo iš darbotvarkės išbraukti 7-ą klausimą „Dėl Kultūros ir meno tarybos sudėties patvirtinimo“, nes yra gautas pagrįstas menininkų skundas. Taip pat, siūlo merui nusišalinti nuo šio klausimo svarstymo.

G. Neniškis siūlo neišbraukti 13-o darbotvarkės klausimo, teikti Tarybai pristatyti.

V. Grubliauskas siūlo apsispręsti dėl A. Velykienės siūlymo išbraukti iš darbotvarkės 13-ą klausimą „Dėl Dalinio finansavimo skyrimo vienbučiams, dvibučiams ir daugiabučiams gyvenamiesiems namams prijungti prie Klaipėdos miesto geriamojo vandens tiekimo ir nuotekų tvarkymo infrastruktūros tvarkos aprašo patvirtinimo“. Balsavimu (už – 17, prieš – 8, susilaiko – 3) pritarta siūlymui.

V. Grubliauskas praneša, kad nusišalina nuo Tarybos sprendimo projekto „Dėl Kultūros ir meno tarybos sudėties patvirtinimo“ svarstymo ir priėmimo klausimų. Bendru sutarimu, Tarybos nariai pritaria V. Grubliausko nusišalinimui.

A. Cesiulis siūlo apsispręsti dėl N. Puteikienės siūlymo išbraukti iš darbotvarkės 7-ą klausimą „Dėl Kultūros ir meno tarybos sudėties patvirtinimo“. Balsavimu (už – 10, prieš – 16, susilaiko – 2) nepritarta siūlymui.

A. Cesiulio siūlymu, balsavimu (už – 20, prieš – 7, susilaiko – 0), patvirtinta darbotvarkė su pakeitimu.

PATVIRTINTA DARBOTVARKĖ:

1. Dėl Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimo. Pranešėja I. Butenienė.

2. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja R. Kambaraitė.

3. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-51 „Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių patvirtinimo“ pakeitimo. Pranešėja R. Jievaitienė.

4. Dėl Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašo patvirtinimo. Pranešėja V. Lendraitienė.

5. Dėl pritarimo Bendradarbiavimo sutarties projektui. Pranešėjas V. Švedas.

6. Dėl didžiausio leistino pareigybių (etatų) skaičiaus Klaipėdos miesto savivaldybės biudžetinėse švietimo įstaigose nustatymo. Pranešėja J. Ceplienė.

7. Dėl Kultūros ir meno tarybos sudėties patvirtinimo. Pranešėja E. Deltuvaitė.

8. Dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-327 „Dėl sporto projektų finansavimo iš Klaipėdos miesto savivaldybės biudžeto lėšų tvarkos nustatymo“ pakeitimo. Pranešėja R. Rumšienė.

9. Dėl Klaipėdos miesto savivaldybės tarybos 2018 m. rugsėjo 27 d. sprendimo Nr. T2-201 „Dėl Socialinių išmokų teikimo asmenims, patiriantiems socialinę riziką, tvarkos aprašo patvirtinimo“ pakeitimo. Pranešėja A. Liesytė.

10. Dėl Klaipėdos miesto nevyriausybinių organizacijų tarybos pirmininko skyrimo. Pranešėja A. Liesytė.

11. Dėl UAB „FERTEKSOS TRANSPORTAS“ atleidimo nuo žemės nuomos mokesčio mokėjimo. Pranešėja K. Petraitienė.

12. Dėl prašymo atleisti nuo žemės mokesčio arba jį sumažinti. Pranešėja K. Petraitienė.

13. Dėl pritarimo Klaipėdos „Žemynos“ gimnazijos projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę. Pranešėja I. Kubilienė.

14. Dėl pritarimo Klaipėdos lopšelio-darželio „Čiauškutė“ projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę. Pranešėja I. Kubilienė.

15. Dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimo. Pranešėja D. Netikšienė.

16. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

17. Dėl Klaipėdos miesto savivaldybės turto investavimo, didinant viešosios įstaigos „Klaipėdos irklavimo centras“ dalininkų kapitalą. Pranešėjas E. Simokaitis.

18. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-39 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

19. Dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo. Pranešėjas E. Simokaitis.

20. Dėl sprendimo pirkti nekilnojamuosius daiktus savivaldybės nuosavybėn patvirtinimo. Pranešėjas E. Simokaitis.

21. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“ pakeitimo. Pranešėjas E. Simokaitis.

1. SVARSTYTA. Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimas.

Pranešėja – I. Butenienė, Strateginio planavimo skyriaus vedėja, pristato sprendimo projektą. Informuoja, kad sprendimo projektą svarstė visi komitetai (be Kontrolės), dviejuose komitetuose buvo gautos pastabos, kurios yra susijusios su investicinio projekto Danės krantinės ir skvero sutvarkymas finansinės apimties padidėjimu. Kultūros, švietimo ir sporto komitetas siūlė šį projektą išbraukti iš strateginio veiklos plano, o Miesto plėtros ir strateginio planavimo komitetas pasiūlė atskirai pristatyti finansinės apimties pasikeitimo priežastis. Savivaldybės administracija atsižvelgė į šio komiteto pastabą ir pateikė Tarybai informaciją.

J. Simonavičiūtė sako, kad Miesto plėtros ir strateginio planavimo komitetas iš esmės pritarė šiam planui, su išlyga dėl Danės skvero, nes komiteto nariai nematė, kodėl atsirado pabrangimas. Mano, kad Savivaldybės administracija turėtų nuolat supažindinti Tarybos narius su numatomais pakeitimais, kurie labai pabrangina projektus.

N. Puteikienė siūlo tokios apimties kaip Danės skvero sutvarkymas projektus teikti Tarybai svarstyti atskiru sprendimu, kad būtų galima juos išsamiai išdiskutuoti.

A. Velykienė pritaria N. Puteikienės siūlymui projekto vertės padidėjimą pristatyti Tarybai, tačiau ne atskiru Tarybos sprendimu. Savivaldybės administracijai siūlo, kai bus sudaroma viešųjų pirkimų sutartis dėl techninio projekto rengimo, įtraukti papildomą pristatymą Tarybai.

R. Taraškevičius siūlo pritarti sprendimo projektui.

L. Juknienė aiškina, kad Kultūros, švietimo ir sporto komitetas siūlė šį projektą išbraukti iš veiklos plano todėl, kad trūko informacijos. Šiandien Tarybai yra pateikta išsami informacija, todėl komiteto nariai gali apsispręsti dėl balsavimo.

S. Budinas sako, kad jį neramina kai kurių projektų (jų yra virš 20) perkėlimas į 2020, 2021 ar 2022 metus.

V. Žvikienė siūlo pritarti sprendimo projektui su protokoliniu pavedimu: „Pavesti Savivaldybės administracijos direktoriui ne vėliau nei iki 2019 m. lapkričio 25 d. Savivaldybės tarybos komitetams pristatyti informaciją dėl investicinio projekto „Danės upės krantinių rekonstrukcija ir prieigų (Danės skveras su fontanais) sutvarkymas“, įskaitant ir informaciją dėl finansinės vertės išaugimo.“.

N. Puteikienė sako, kad jai neaišku, kaip yra svarstomi projektai ir sudaromos jų sąmatos, jei medžiagiškumo keitimas gali pabrangti 3 mln. eurų, ir kas yra už tai atsakingas. Kviečia Tarybos narius balsuoti už Danės skvero dalies išbraukimą iš strateginio veiklos plano.

A. Cesiulis sako, kad Savivaldybės administracijos pateikti paaiškinimai dėl pabrangimo jį įtikino, todėl kviečia balsuoti ir pritarti sprendimo projektui be pakeitimo.

V. Grubliauskas siūlo apsispręsti dėl Kultūros, švietimo ir sporto komiteto siūlymo išbraukti Danės skvero projektą. Balsavimu (už – 7, prieš – 16, susilaiko – 6) nepritarta siūlymui.

V. Grubliauskas siūlo apsispręsti dėl V. Žvikienės pateikto (frakcijos vardu) protokolinio pavedimo: „Pavesti Savivaldybės administracijos direktoriui ne vėliau nei iki 2019 m. lapkričio 25 d. Savivaldybės tarybos komitetams pristatyti informaciją dėl investicinio projekto „Danės upės krantinių rekonstrukcija ir prieigų (Danės skveras su fontanais) sutvarkymas“, įskaitant ir informaciją dėl finansinės vertės išaugimo.“. Balsavimu (už – 24, prieš – 1, susilaiko – 4) pritarta protokoliniam pavedimui.

NUSPRĘSTA:

1. Pritarti sprendimo projektui. Priimti sprendimą dėl Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimo:

„1. Pakeisti Klaipėdos miesto savivaldybės 2019–2021 metų strateginį veiklos planą, patvirtintą Klaipėdos miesto savivaldybės tarybos 2019 m. sausio 31 d. sprendimu Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“:

1.1. pakeisti programų Nr. 3, 5, 6, 7, 8, 10, 11, 12 ir 13 aprašymų priedus ir juos išdėstyti nauja redakcija (pridedama);

1.2. pakeisti 1 priedą „Investicinių projektų sąrašas“ ir jį išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

2. Priimti protokolinį pavedimą: „Pavesti Savivaldybės administracijos direktoriui ne vėliau nei iki 2019 m. lapkričio 25 d. Savivaldybės tarybos komitetams pristatyti informaciją dėl investicinio projekto „Danės upės krantinių rekonstrukcija ir prieigų (Danės skveras su fontanais) sutvarkymas“, įskaitant ir informaciją dėl finansinės vertės išaugimo.“.

BALSUOTA: už – 19, prieš – 0, susilaiko – 10.

2. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimas.

Pranešėja – R. Kambaraitė, Finansų skyriaus vedėja, pristato sprendimo projektą.

V. Grubliauskas informuoja, kad klausimą svarstė visi komitetai (be Kontrolės), sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo:

„1. Pakeisti Klaipėdos miesto savivaldybės tarybos 2019 m. vasario 21 d. sprendimą Nr. T2 37 „Dėl Klaipėdos miesto savivaldybės 2019 metų biudžeto patvirtinimo“:

1.1. pakeisti 1 punktą ir jį išdėstyti taip:

„1. Patvirtinti Klaipėdos miesto savivaldybės 2019 metų biudžetą – 185509,1 tūkst. eurų prognozuojamų pajamų, 185509,1 tūkst. eurų asignavimų, iš jų – 67239,5 tūkst. eurų asignavimų iš specialios tikslinės dotacijos valstybinėms (valstybės perduotoms savivaldybėms) funkcijoms atlikti, mokymo reikmėms finansuoti, savivaldybėms perduotoms įstaigoms išlaikyti, savivaldybių mokykloms (klasėms), turinčioms specialiųjų ugdymosi poreikio mokinių, finansuoti, dotacijos neformaliajam vaikų švietimui, asbesto turinčių gaminių atliekų surinkimui apvažiavimo būdu, transportavimui ir saugiam šalinimui finansuoti, tarpinstitucinio bendradarbiavimo koordinatorių pareigybėms išlaikyti, vietinės reikšmės keliams tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, šiems keliams inventorizuoti, švietimo įstaigų modernizavimui, aplinkos pritaikymui ir aplinkosaugos priemonių įgyvendinimui Baltijos jūros paplūdimių zonoje, Politinių kalinių ir tremtinių šeimų sugrįžimo į Lietuvą ir jų aprūpinimo programos įgyvendinimui savivaldybėse, Europos Sąjungos finansinės paramos ir bendrojo finansavimo lėšų projektams finansuoti, ir 2904,2 tūkst. eurų biudžeto išlaidų paskoloms grąžinti (1 ir 2 priedai).“;

1.2. pakeisti 2 punktą ir jį išdėstyti taip:

„2. Patvirtinti savivaldybės biudžeto asignavimus išlaidoms – 160028,0 tūkst. eurų, iš jų: darbo užmokesčiui – 94415,2 tūkst. eurų ir turtui įsigyti – 25481,1 tūkst. eurų.“;

1.3. pakeisti 4 punktą ir jį išdėstyti taip:

„4. Patvirtinti 21111,5 tūkst. eurų asignavimų iš apyvartinių lėšų 2019 m. sausio 1 d. likučio, iš jų: išlaidoms – 8840,9 tūkst. eurų, darbo užmokesčiui – 342,6 tūkst. eurų ir turtui įsigyti – 12270,6 tūkst. eurų, 2019 m. sausio 1 d. apyvartinių lėšų likutį pagal pajamų rūšis ir 3116,0 tūkst. eurų ciklinę savivaldybės biudžeto komponentę (4 ir 5 priedai).“;

1.4. pakeisti 5 punktą ir jį išdėstyti taip:

„5. Patvirtinti 2019 metų asignavimų valdytojų pajamų įmokas į savivaldybės biudžetą – 8340,4 tūkst. eurų, iš jų: 5372,4 tūkst. eurų įmokas už išlaikymą švietimo, socialinės apsaugos ir kitose įstaigose, 1569,0 tūkst. eurų pajamas už prekes ir paslaugas, 1399,0 tūkst. eurų pajamas už ilgalaikio ir trumpalaikio materialiojo turto nuomą (6 priedas).“;

1.5. pakeisti 1 priedą ir jį išdėstyti nauja redakcija (pridedama);

1.6. pakeisti 2 priedą ir jį išdėstyti nauja redakcija (pridedama);

1.7. pakeisti 3 priedą ir jį išdėstyti nauja redakcija (pridedama);

1.8. pakeisti 4 priedą ir jį išdėstyti nauja redakcija (pridedama);

1.9. pakeisti 6 priedą ir jį išdėstyti nauja redakcija (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaiko – 0.

3. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-51 „Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių patvirtinimo“ pakeitimas.

Pranešėja – R. Jievaitienė, Aplinkos kokybės skyriaus vedėja, pristato sprendimo projektą.

V. Grubliauskas informuoja, kad klausimą svarstė Finansų ir ekonomikos bei Miesto ūkio ir aplinkosaugos komitetuose, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2019 m. vasario 21 d. sprendimo Nr. T2-51 „Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių patvirtinimo“ pakeitimo:

„1. Pakeisti Klaipėdos miesto savivaldybės aplinkos apsaugos rėmimo specialiosios programos 2019 metų priemones, patvirtintas Klaipėdos miesto savivaldybės tarybos 2019 m. vasario 21 d. sprendimu Nr. T2-51 „Dėl Klaipėdos miesto savivaldybės aplinkos apsaugos rėmimo specialiosios programos 2019 metų priemonių patvirtinimo“, ir jas išdėstyti nauja redakcija (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaiko – 0.

4. SVARSTYTA. Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašo patvirtinimas.

Pranešėja – V. Lendraitienė, Statybos ir infrastruktūros įgyvendinimo poskyrio vedėja, pristato sprendimo projektą. Informuoja, kad sprendimo projektui komitetai pastabų neturėjo, tik yra gautas S. Budino siūlymas koreguoti aprašą, nes jo nuomone yra netikslinga vertinti žvyro dangos būklės, kadangi ji yra nuolat kintanti. Savivaldybės administracija nepritaria siūlymui, nes sąrašas bus nuolat atnaujinamas, be to, aprašas yra rengtas kitų, jau priimtų, tarybos sprendimų pagrindu.

R. Taraškevičius pritaria S. Budino nuomonei, kad šis punktas yra perteklinis.

S. Budinas sako, kad yra pakankamai kriterijų pagal kuriuos galima nustatyti žvyruotų gatvių prioritetus. Pagrindinis tikslas yra siekti, kad mieste nebebūtų žvyruotų gatvių. Siūlo pritarti pateiktam siūlymui.

V. Grubliauskas siūlo apsispręsti dėl S. Budino siūlymo išbraukti iš tvarkos aprašo 5 punktą bei 2 lentelę. Balsavimui (už – 27, prieš – 0, susilaiko – 2) pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašo patvirtinimo:

„1. Patvirtinti Klaipėdos miesto savivaldybės vietinės reikšmės kelių ir gatvių su žvyro danga remonto darbų eiliškumo kriterijų nustatymo tvarkos aprašą (pridedama).

2. Įpareigoti Klaipėdos miesto savivaldybės administracijos direktorių įsakymu sudaryti specialistų darbo grupę, kuri sudarytų Savivaldybės vietinės reikšmės kelių ir gatvių su žvyro danga remonto darbų eiliškumo sąrašą, ir tvirtinti grupės nuostatus.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaiko – 1.

5. SVARSTYTA. Pritarimas Bendradarbiavimo sutarties projektui.

Pranešėjas – V. Švedas, Statybos ir infrastruktūros plėtros skyriaus vedėjas.

V. Grubliauskas informuoja, kad klausimą svarstė Finansų ir ekonomikos, Miesto ūkio ir aplinkosaugos bei Miesto plėtros ir strateginio planavimo komitetai.

V. Švedas aiškina, kad Finansų ir ekonomikos komitetas pritarė sprendimo projektui, tačiau pateikė ir rekomendaciją su siūlymu peržiūrėti Bendradarbiavimo sutarties 17 punkte kiekvienos šalies lėšų prisidėjimo proporcijas. Savivaldybės administracija siūlo neįvardinti lėšų prisidėjimo proporcijų, kadangi tam nėra pagrindo.

A. Vaitkus sako, kad projekte yra nenurodomos sutarties įgyvendinimo datos ir proporcijos, kažkodėl ją siekiama padaryti konfidencialią.

A. Velykienė sako, kad uosto direkcija net nežino apie tokią sutartį, nors ji yra tarp galimų finansuotojų.

G. Neniškis atkreipia dėmesį, kad šitame susitarime aptariamas klausimas dėl geležinkelio, viaduko ir Vilniaus plento dalies rekonstravimo finansavimo, kad perspektyvoje būtų galima statyti viaduką. Kelių direkcija įsipareigoja visiškai finansuoti darbus, kurie yra jos dalyje.

Bendru sutarimu Tarybos nariai pritarė Finansų ir ekonomikos komiteto rekomendacijai.

NUSPRĘSTA. Pritarti sprendimo projektui. Priimti sprendimą dėl pritarimo Bendradarbiavimo sutarties projektui:

„1. Pritarti Klaipėdos miesto savivaldybės administracijos ir Lietuvos automobilių kelių direkcijos prie Susisiekimo ministerijos Bendradarbiavimo sutarties dėl projekto „Baltijos pr., Šilutės pl. (įskaitant ruožą į Dubysos g. įvažiavimą) ir Vilniaus pl. žiedinės sankryžos Klaipėdos m. rekonstravimas“ projektui (pridedama).

2. Įpareigoti Klaipėdos miesto savivaldybės administracijos direktorių pasirašyti Bendradarbiavimo sutartį.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 19, prieš – 0, susilaiko – 11.

Edmundas Kvederis praneša, kad nusišalina nuo Tarybos sprendimo projekto „Dėl didžiausio leistino pareigybių (etatų) skaičiaus Klaipėdos miesto savivaldybės biudžetinėse švietimo įstaigose nustatymo“ svarstymo ir priėmimo klausimų. V. Grubliausko siūlymu, bendru sutarimu, pritarta E. Kvederio nusišalinimui.

6. SVARSTYTA. Didžiausio leistino pareigybių (etatų) skaičiaus Klaipėdos miesto savivaldybės biudžetinėse švietimo įstaigose nustatymas.

Pranešėja – J. Ceplienė, Planavimo ir analizės skyriaus vedėja.

V. Grubliauskas informuoja, kad klausimą svarstė Finansų ir ekonomikos bei Kultūros, švietimo ir sporto komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl didžiausio leistino pareigybių (etatų) skaičiaus Klaipėdos miesto savivaldybės biudžetinėse švietimo įstaigose nustatymo:

„ 1. Patvirtinti:

* 1. Klaipėdos miesto savivaldybės bendrojo ugdymo mokyklų ir mokyklų-darželių didžiausią leistiną pareigybių skaičių (1 priedas);
  2. Klaipėdos miesto savivaldybės ikimokyklinio ugdymo įstaigų didžiausią leistiną pareigybių skaičių (2 priedas);
  3. Klaipėdos miesto savivaldybės neformaliojo švietimo įstaigų didžiausią leistiną pareigybių skaičių (3 priedas);
  4. Klaipėdos miesto savivaldybės švietimo pagalbos įstaigų didžiausią leistiną pareigybių skaičių (4 priedas).

1. Pripažinti netekusiu galios Klaipėdos miesto savivaldybės tarybos 2018 m. rugsėjo 27 d. sprendimą Nr. T2-208 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaiko – 0.

Pertrauka.

7. SVARSTYTA. Kultūros ir meno tarybos sudėties patvirtinimas.

Pranešėja – E. Deltuvaitė, Kultūros skyriaus vedėja.

A. Cesiulis primena, kad meras nusišalino nuo šio klausimo svarstymo, todėl jam tenka teikti jį Tarybai svarstyti.

E. Deltuvaitė aiškina, kad praėjusiame Tarybos posėdyje nebuvo pavirtinta Kultūros ir meno tarybos sudėtis, todėl visose grupėse visos delegavimo procedūros buvo pakartotos iš naujo. Biudžetinių įstaigų grupėje kai kurie atstovai buvo pakeisti, magistrai nusprendė nekeisti sprendimo ir paliko tuos pačius kandidatus, meno kūrėjų organizacijoje buvo vienas pakeitimas, iš nevyriausybinių organizacijų pasikeitė du kandidatai, o Kultūros švietimo ir sporto komitetas į komiteto sudėtį delegavo A. Cesiulį.

Informuoja, kad už M. Tumšį antra kartą buvo balsuota ir antrą kartą buvo pritarta jo delegavimui į Kultūros ir meno tarybą. Dėl A. Žiubrio susirinkime buvo keliamas klausimas, ar galima kelti kandidatą jau susirinkimo metu. Pažymi, kad žmonės, kurie pasirašė kreipimesi, dalyvavo susirinkime, tačiau neprieštaravo ir nesiūlė išbraukti.

E. Kvederis sako, kad nepritars tokiai Kultūros ir meno tarybos sudėčiai, kadangi praėjusiame Tarybos posėdyje buvo pristabdytas balsavimas dėl M. Tumšio. Dabar teikiama pakeista tarybos sudėtis, tačiau M. Tumšys liko.

A. Petraitis sako, kad praėjusiame Tarybos posėdyje R. Taraškevičius išsakė pasiūlymą dėl M. Tumšio, tačiau Taryba balsavo ne dėl jo.

V. Dambrauskas sako, kad valdančiajai daugumai N. Puteikienė yra nereikalinga Kultūros ir meno taryboje.

N. Puteikienė sako, kadangi rinkimus visose organizacijose organizavo Kultūros skyrius, tai tiek atsakinga skyriaus darbuotoja, tiek skyriaus vadovė, yra atsakingos ir prisiima atsakomybę už savo teisėtą arba neteisėtą veikimą.

J. Simonavičiūtė sako, kad problema yra dėl personalijų, tačiau pasiūlymo jų keisti iš esmės nebuvo.

E. Mantulova sako, kad šiandien reikia išsirinkti tarybą, o visuomeninės organizacijos, jei jos norės, visada galės teikti atšaukimą ir deleguoti kitą asmenį.

A. Petrošius siūlo pritarti sprendimo projektui.

A. Velykienė sako, kad Registrų centro duomenimis M. Tumšys nėra pateikęs finansinių ataskaitų, todėl niekas negalėjo patikrinti jo skaidrumo, o įsteigta Klaipėdos kultūros asociacija veiklos nevykdo, todėl negalima teigti, kad ji atstovauja Klaipėdos kultūros bendruomenę. Nesutinka su nuomone, kad vyriausybinės ar savivaldybės įstaigos gali atstovauti nevyriausybinį sektorių.

A. Žvikienė sako, kad R. Žiubrį savo sprendimu delegavo nevyriausybinė organizacija. Siūlo balsavimu apsispręsti dėl tarybos sudėties.

S. Budinas siūlo klausimo svarstymą atidėti, nes yra daug neatsakytų klausimų.

R. Taraškevičius siūlo pritarti sprendimo projektui.

A. Cesiūlis siūlo balsavimu apsispręsti dėl S. Budino siūlymo atidėti klausimo svarstymą. Balsavimu (už – 13, prieš – 3, susilaiko – 1) nepritarta siūlymui.

N. Puteikienė siūlo dėl Kultūros ir meno tarybos sudėties patvirtinimo balsuoti slaptai.

A. Cesiulis sako, kad jo žiniomis, Reglamente nėra numatyta, jog dėl eilinio klausimo galėtų būti balsuojama slaptai.

A. Cesiulis siūlo balsavimu apsispręsti dėl pritarimo sprendimo projektui „Dėl Kultūros ir meno tarybos sudėties patvirtinimo“ su pakeitimu, įrašant Kultūros, švietimo ir sporto komiteto deleguotą asmenį.

NUSPRĘSTA. Pritarti sprendimo projektui (su pakeitimu). Priimti sprendimą dėl Kultūros ir meno tarybos sudėties patvirtinimo:

„1. Patvirtinti šios sudėties Kultūros ir meno tarybą:

Vladas Balsys, Lietuvos architektų sąjungos Klaipėdos skyriaus narys, architektas;

Arvydas Cesiulis, Klaipėdos miesto savivaldybės tarybos Kultūros švietimo ir sporto komiteto narys;

dr. Jonas Genys, Klaipėdos miesto savivaldybės Mažosios Lietuvos istorijos muziejaus direktorius;

Ineta Gibauskaitė, VšĮ Paslaugų ir konsultacijų centro vadovė, renginių organizatorė;

Kristina Jakštė, Klaipėdos miesto savivaldybės kultūros centro Žvejų rūmų kultūrinių renginių organizatorė;

Kristina Jokubavičienė, Klaipėdos kultūros magistrė, Lietuvos dailės muziejaus Prano Domšaičio galerijos vedėja;

prof. dr. Daiva Kšanienė, Klaipėdos kultūros magistrė, muzikologė;

Daiva Molytė-Lukauskienė, Lietuvos rašytojų sąjungos Klaipėdos skyriaus narė, poetė;

Neringa Poškutė, Lietuvos dalininkų sąjungos Klaipėdos skyriaus pirmininkė, juvelyrė;

Marius Tumšys, viešosios įstaigos „Projektas LT“ direktorius, režisierius;

Romandas Žiubrys, VšĮ „Klaipėdos šventės“ direktorius, režisierius.

2. Pripažinti netekusiais galios:

2.1. Klaipėdos miesto savivaldybės tarybos 2015 m. liepos 10 d. sprendimą Nr. T2-170 „Dėl Kultūros ir meno tarybos sudėties patvirtinimo“;

2.2. Klaipėdos miesto savivaldybės tarybos 2015 m. rugsėjo 24 d. sprendimą Nr. T2-249 „Dėl Kultūros ir meno tarybos pirmininko patvirtinimo“.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 16, prieš – 13, susilaiko – 0.

8. SVARSTYTA. Klaipėdos miesto savivaldybės tarybos 2017 m. gruodžio 21 d. sprendimo Nr. T2-327 „Dėl sporto projektų finansavimo iš Klaipėdos miesto savivaldybės biudžeto lėšų tvarkos nustatymo“ pakeitimas.

Pranešėja – R. Rumšienė, Sporto ir kūno kultūros skyriaus vedėja. Informuoja, kad sprendimo projektui be pastabų pritarė Finansų ir ekonomikos komitetas, o Kultūros, švietimo ir sporto komitetas pritarė su pastaba pakoreguoti Sporto projektų finansavimo iš Klaipėdos miesto savivaldybės biudžeto tvarkos aprašą, įtraukiant galimybę skelbti kvietimą ir kitu metu, atsižvelgiant į pasikeitusias sąlygas. Savivaldybės administracija sutinka su pastaba ir siūlo papildyti 17 punktą: „Į naujas Sporto programas ar sritis, į kurias nebuvo skelbtas kvietimas, ar neįvykus konkursui kvietimas gali būti skelbiamas ir kitu metu.“.

V. Žvikienė sako, kad pakeitimai su sporto bendruomenėmis turėjo būti išdiskutuoti, o jų pastabos išnagrinėtos ir pateiktos Tarybai laiku, o ne per posėdį.

L. Juknienė sako, kad Kultūros, švietimo ir sporto komitete A. Cesiulis atkreipė dėmesį, kad Lietuvos futbolo federacija siūlo reorganizuoti Klaipėdos futbolo mokyklą, todėl tam, kad lėšos būtų panaudotos kitur, pasiūlė patobulinti Sporto projektų finansavimo iš Klaipėdos miesto savivaldybės biudžeto tvarkos aprašą, įtraukiant galimybę konkursą, kvietimą skelbti ir kitu metu, atsižvelgiant į pasikeitusias sąlygas.

A. Cesiulis sako, kad su sprendimo projektu sporto bendruomenė yra susipažinusi.

V. Grubliausko siūlymu, bendru sutarimu, pritarta siūlomam Kultūros, švietimo ir sporto komiteto pakeitimui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-327 „Dėl sporto projektų finansavimo iš Klaipėdos miesto savivaldybės biudžeto lėšų tvarkos nustatymo“ pakeitimo:

„1. Pakeisti Klaipėdos miesto savivaldybės tarybos 2017 m. gruodžio 21 d. sprendimą Nr. T2 327 „Dėl sporto projektų finansavimo iš Klaipėdos miesto savivaldybės biudžeto lėšų tvarkos nustatymo“:

1.1. pakeisti nurodytu sprendimu patvirtintą Sporto projektų finansavimo iš Klaipėdos miesto savivaldybės biudžeto lėšų tvarkos aprašą ir jį išdėstyti nauja redakcija (pridedama);

1.2. pakeisti nurodytu sprendimu patvirtintą Sporto projektų vertinimo ekspertų atrankos aprašą ir jį išdėstyti nauja redakcija (pridedama);

1.3. pakeisti nurodytu sprendimu patvirtintą Sporto projektų vertinimo ekspertų darbo reglamentą ir jį išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 1, susilaiko – 5.

9. SVARSTYTA. Klaipėdos miesto savivaldybės tarybos 2018 m. rugsėjo 27 d. sprendimo Nr. T2-201 „Dėl Socialinių išmokų teikimo asmenims, patiriantiems socialinę riziką, tvarkos aprašo patvirtinimo“ pakeitimas.

Pranešėja – A. Liesytė, Socialinės paramos skyriaus vedėja.

V. Grubliauskas informuoja, kad klausimą svarstė Sveikatos ir socialinių reikalų bei Finansų ir ekonomikos komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. rugsėjo 27 d. sprendimo Nr. T2-201 „Dėl Socialinių išmokų teikimo asmenims, patiriantiems socialinę riziką, tvarkos aprašo patvirtinimo“ pakeitimo:

1. Pakeisti Socialinių išmokų teikimo asmenims, patiriantiems socialinę riziką, tvarkos aprašą, patvirtintą Klaipėdos miesto savivaldybės tarybos 2018 m. rugsėjo 27 d. sprendimu Nr. T2‑201 „Dėl Socialinių išmokų teikimo asmenims, patiriantiems socialinę riziką, tvarkos aprašo patvirtinimo“:

1.1. pakeisti 4 punktą ir jį išdėstyti taip:

„4. Socialinės pašalpos ir (ar) išmokų vaikams dydis pinigais negali viršyti 50 procentų paskirtos socialinės pašalpos ir (ar) išmokų vaikams dydžio, išskyrus atvejus, kai atvejo vadybininkas, koordinuojantis atvejo vadybos procesą, rekomenduoja didesnę kaip 50 procentų paskirtos išmokos dydžio sumą mokėti piniginėmis lėšomis, o kai atvejo vadyba netaikoma, – atsižvelgiant į socialinio darbuotojo, dirbančio su asmenimis, patiriančiais socialinę riziką, rekomendaciją.“;

1.2. pakeisti 6 punktą ir jį išdėstyti taip:

„6. Socialinių išmokų, išskyrus kompensacijų, teikimo būdą, atsižvelgdama į Klaipėdos miesto savivaldybės administracijos (toliau – Savivaldybės administracija) Socialinių reikalų departamento Socialinės paramos skyriaus (toliau – Socialinės paramos skyrius) Socialinių išmokų poskyrio (toliau – Socialinių išmokų poskyris) specialistų surašytą buities ir gyvenimo sąlygų patikrinimo aktą ir (ar) institucijų (BĮ Klaipėdos miesto šeimos ir vaiko gerovės centro (toliau – Šeimos ir vaiko gerovės centras), BĮ Klaipėdos miesto nakvynės namų (toliau – Nakvynės namai), psichologinės bei socialinės reabilitacijos įstaigų ar kitų socialines, sveikatos, švietimo paslaugas teikiančių įstaigų ir organizacijų, kitų savivaldybių administracijų ir kt.), ir (ar) bendruomenės atstovų pateiktą informaciją apie asmenis, atvejo vadybininko, koordinuojančio atvejo vadybos procesą, o kai atvejo vadyba netaikoma, – socialinio darbuotojo, dirbančio su asmenimis, patiriančiais socialinę riziką, rekomendacijas dėl socialinių išmokų teikimo būdo (būdų), siūlo Savivaldybės administracijos direktoriaus sudaryta Paramos teikimo komisija (toliau – Komisija).

Komisijos darbo organizavimo tvarką, Komisijos teises ir pareigas nustato Savivaldybės administracijos direktoriaus patvirtinti Paramos teikimo komisijos nuostatai.“;

1.3. pakeisti 7.3 papunktį ir jį išdėstyti taip:

„7.3. parengia dokumentus (duomenis) socialinės rizikos veiksniams ir aplinkybėms, dėl kurių asmenys patiria ar yra pavojus patirti jiems socialinę atskirtį (piktnaudžiavimas narkotinėmis, psichotropinėmis medžiagomis, alkoholiu; elgetavimas, valkatavimas, skurdas bei benamystė ir kt.), vertinti (buities ir gyvenimo sąlygoms patikrinti ar kt.), išskyrus atvejus, kai asmenys neturi nuolatinės faktinės gyvenamosios vietos ir (ar) gauna socialinės priežiūros paslaugas, psichologinės bei socialinės reabilitacijos paslaugas ar pan. arba taikoma atvejo vadyba.“;

1.4. pakeisti 9 punktą ir jį išdėstyti taip:

„9. Keičiant socialinių išmokų, išskyrus Tvarkos aprašo 5.1 papunktyje nurodytus atvejus, teikimo formą ir (ar) būdą pagal asmens prašymą ar gavus iš institucijos informaciją, taikoma šio Tvarkos aprašo 7 punkte nustatyta tvarka.

Tvarkos aprašo nuostatos dėl socialinių išmokų teikimonebetaikomos nustačius ir (ar) gavus informacijos, kad asmuo nepatiria socialinės rizikos.“;

1.5. pakeisti 10 punktą ir jį išdėstyti taip:

„10. Sprendimą (įsakymą) dėl išmokų vaikams, socialinės pašalpos ir kompensacijų teikimo asmenims, patiriantiems socialinę riziką, būdo (būdų) priima Savivaldybės administracijos direktorius arba jo įgaliotas asmuo. Priimant sprendimą (įsakymą) dėl išmokų vaikams ir socialinės pašalpos teikimo asmenims, patiriantiems socialinę riziką, būdo (būdų) atsižvelgiama į Komisijos siūlymą.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

BALSUOTA: už – 28, prieš – 0, susilaiko – 0.

10. SVARSTYTA. Klaipėdos miesto nevyriausybinių organizacijų tarybos pirmininko skyrimas.

Pranešėja – A. Liesytė, Socialinės paramos skyriaus vedėja.

V. Grubliauskas informuoja, kad klausimą svarstė Sveikatos ir socialinių reikalų komitetas, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto nevyriausybinių organizacijų tarybos pirmininko skyrimo:

„1. Skirti Klaipėdos miesto nevyriausybinių organizacijų tarybos pirmininke Sandrą Sirutienę, asociacijos visuomeninio judėjimo „Permainų Klaipėda“ tarybos narę.

2. Pripažinti netekusiu galios Klaipėdos miesto savivaldybės tarybos 2017 m. spalio 19 d. sprendimą Nr. T2-235 „Dėl Klaipėdos miesto nevyriausybinių organizacijų tarybos pirmininko skyrimo“.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaiko – 1.

11. SVARSTYTA. UAB „FERTEKSOS TRANSPORTAS“ atleidimas nuo žemės nuomos mokesčio mokėjimo.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad klausimą svarstė Finansų ir ekonomikos komitetas, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl UAB „FERTEKSOS TRANSPORTAS“ atleidimo nuo žemės nuomos mokesčio mokėjimo:

„Atleisti savivaldybės biudžeto sąskaita UAB „FERTEKSOS TRANSPORTAS“ (kodas 141039755) nuo 824,06 Eur žemės nuomos mokesčio už valstybinės žemės sklypo dalį, adresu: K. Donelaičio g. 6A, Klaipėdoje, mokėjimo už 2019 metus.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo paskelbimo dienos.“

BALSUOTA: už – 27, prieš – 0, susilaiko – 1.

12. SVARSTYTA. Prašymas atleisti nuo žemės mokesčio arba jį sumažinti.

Pranešėja –– K. Petraitienė, Mokesčių skyriaus vedėja.

V. Grubliauskas informuoja, kad klausimą svarstė Finansų ir ekonomikos bei Miesto plėtros ir strateginio planavimo komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl prašymo atleisti nuo žemės mokesčio arba jį sumažinti:

„Neatleisti savivaldybės biudžeto sąskaita E. G. J. (kodas *(duomenys neskelbtini)*) nuo 2016 metų 1873 Eur žemės mokesčio mokėjimo ir nemažinti šio mokesčio už žemės sklypą, adresu: Nemuno g. 47, Klaipėda, kuris E. G. J. mokestiniu laikotarpiu priklausė nuosavybės teise, dėl šių motyvų:

1. Klaipėdos miesto savivaldybės taryba 2016 m. liepos 28 d. sprendimu Nr. T2-202 „Dėl nenaudojamų kitos paskirties žemės sklypų Klaipėdos mieste sąrašų patvirtinimo“ E. G. J. priklausantį apleistą žemės sklypą adresu: Nemuno g. 47, Klaipėda, įtraukė į nenaudojamų sklypų sąrašą, dėl to šiam sklypui pritaikytas 4 proc. žemės mokesčio tarifas. Šis sprendimas buvo sąlygotas savininkės vengimo spręsti apleisto sklypo problemas, taip pat pažymėtina, jog sprendimas nebuvo ginčijamas.
2. Asmens, nevykdančio su nuosavybe susijusių pareigų, atleidimas nuo žemės mokesčio mokėjimo ar šio mokesčio sumažinimas neatitiktų mokesčių mokėtojų lygybės, teisingumo ir visuotinio privalomumo principo, įtvirtinto Lietuvos Respublikos mokesčių administravimo įstatymo 6 straipsnyje, taip pat taptų precedentu asmenims netvarkyti apleistų sklypų ir nemokėti už juos žemės mokesčio.
3. Sprendimo preambulėje nurodyti pagrindai Klaipėdos miesto savivaldybės tarybai suteikia teisę, bet ne pareigą biudžeto sąskaita sumažinti mokestį arba visai nuo jo atleisti. Lietuvos Respublikos žemės mokesčio įstatymo 8 straipsnio 5 dalyje numatyta, kad žemės mokesčio lengvatos taikomos atitinkamuose savivaldybių tarybų sprendimuose nustatyta tvarka, tačiau Klaipėdos miesto savivaldybės taryba tokios tvarkos nėra nustačiusi.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo paskelbimo dienos.“

BALSUOTA: už – 28, prieš – 0, susilaiko – 0.

Laima Juknienė praneša, kad nusišalina nuo Tarybos sprendimo projekto „Dėl pritarimo Klaipėdos „Žemynos“ gimnazijos projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę“ svarstymo ir priėmimo klausimų. V. Grubliausko siūlymu, bendru sutarimu, pritarta L. Juknienės nusišalinimui.

13. SVARSTYTA. Pritarimas Klaipėdos „Žemynos“ gimnazijos projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę.

Pranešėja – I. Kubilienė, Socialinės infrastruktūros priežiūros skyriaus vedėja.

V. Grubliauskas informuoja, kad klausimą svarstė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai, jam pritarta be pastabų.

I. Kubilienė sako, kad Finansų ir ekonomikos komitete buvo diskusija su siūlymu įrašyti, kad įstaigos vadovas atsakytų už nepasiektus rezultatus, ir kad būtų taikoma atsakomybė. Savivaldybės administracija siūlo nepritarti šiam siūlymui, nes mano, jog vadovai ir taip pakankamai neša atsakomybę, jos numatytos darbo sutartyse. Kadangi biudžetą šioms įstaigoms planuoja savivaldybė, materialinė atsakomybė tektų jai. Siūlo pritarti sprendimo projektui be pakeitimo.

A. Vaitkus sako, kad komitete buvo išaiškinta, jog atsakomybę už siekiamus rezultatus neš Tarybos nariai, todėl ir pasiūlė įpareigoti institucijos vadovą pasiekti nurodytus šiame projekte rodiklius ir prisiimti atsakomybę už projekto apskaičiuotą ekonominę naudą bei rezultatus.

A. Velykienė siūlo merui spręsti, kaip būtų galima skatinti biudžetines įstaigas dalyvauti šioje programoje.

A. Barbšys siūlo padėti įstaigų vadovams teikti paraiškas bei skatinti už dalyvavimą.

A. Vaitkus sako, kad abiejų įstaigų vadovai pateikė tokius aukštus siektinus rodiklius, kurie praktiškai skaičiuoti pagal jėgainės galingumą. Jei reikalavimai būtų žemesni, būtų viskas paprasčiau ir Klaipėdoje, galbūt, būtų daugiau saulės elektrinių.

J. Simonavičiūtė sako, kad pastato savininkas yra Klaipėdos miesto savivaldybė, todėl pagrindinis atsakovas yra ji, o ne direktorius, kuris yra tik tarpininkas. Siūlo išsiaiškinti, ar tikrai yra tikslinga skatinti kitus dalyvauti šioje programoje, o šiam projektui pritarti kaip pilotiniam.

V. Grubliauskas siūlo apsispręsti dėl A. Vaitkaus siūlomo pakeitimo. Balsavimu (už – 12, prieš – 9, susilaiko – 7) nepritarta siūlomam pakeitimui.

NUSPRĘSTA. Pritarti sprendimo projektui. Priimti sprendimą dėl pritarimo Klaipėdos „Žemynos“ gimnazijos projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę:

„1. Pritarti biudžetinės įstaigos Klaipėdos „Žemynos“ gimnazijos paraiškos finansavimui gauti saulės elektrinei įrengti pagal 2019 m. Aplinkos projektų valdymo agentūros paskelbtą kvietimą teikti paraiškas paramai gauti pagal Klimato kaitos programos lėšų naudojimo 2019 m. sąmatą detalizuojančio plano priemonę (1.2.1 papunktis) „Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“ teikimui, tolimesniam projekto įgyvendinimui bei finansavimui.

2. Įpareigoti „Žemynos“ gimnazijos direktorę pasirašyti visus dokumentus, susijusius su paraiškos teikimu ir projekto įgyvendinimu.“

BALSUOTA: už – 28, prieš – 0, susilaiko – 0.

14. SVARSTYTA. Pritarimas Klaipėdos lopšelio-darželio „Čiauškutė“ projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę.

Pranešėja – I. Kubilienė, Socialinės infrastruktūros priežiūros skyriaus vedėja.

V. Grubliauskas informuoja, kad klausimą svarstė Finansų ir ekonomikos, Miesto plėtros ir strateginio planavimo bei Miesto ūkio ir aplinkosaugos komitetai, jam buvo pritarta be pastabų, tačiau yra pateikta A. Vaitkaus pastaba: „Įpareigoti institucijos vadovą pasiekti nurodytus šiame projekte rodiklius ir prisiimti atsakomybę už projekto apskaičiuotą ekonominę naudą bei rezultatus.“.

V. Grubliauskas siūlo apsispręsti dėl A. Vaitkaus siūlomo pakeitimo. Balsavimu (už – 12, prieš – 9, susilaiko – 8) nepritarta siūlomam pakeitimui.

NUSPRĘSTA. Pritarti sprendimo projektui. Priimti sprendimą dėl pritarimo Klaipėdos lopšelio-darželio „Čiauškutė“ projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano priemonę:

1. Pritarti biudžetinės įstaigos Klaipėdos lopšelio-darželio „Čiauškutė“ paraiškos finansavimui gauti saulės elektrinei įrengti pagal 2019 m. Aplinkos projektų valdymo agentūros paskelbtą kvietimą teikti paraiškas paramai gauti pagal Klimato kaitos programos lėšų naudojimo 2019 m. sąmatą detalizuojančio plano priemonę (1.2.1 papunktis) „Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“ teikimui, tolimesniam projekto įgyvendinimui bei finansavimui.

2. Įpareigoti lopšelio-darželio „Čiauškutė“ direktorę pasirašyti visus dokumentus, susijusius su paraiškos teikimu ir projekto įgyvendinimu.

BALSUOTA: už – 29, prieš – 0, susilaiko – 0.

V. Grubliauskas informuoja, kad yra gautas Vaidos Žvikienė pranešimas dėl nusišalinimo nuo Tarybos sprendimo projekto „Dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimo“ svarstymo ir priėmimo klausimų. V. Grubliausko siūlymu, bendru sutarimu, pritarta V. Žvikienės nusišalinimui.

15. SVARSTYTA. Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimas.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad klausimą svarstė Sveikatos ir socialinių reikalų bei Finansų ir ekonomikos komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“ pakeitimo:

„1. Pakeisti Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašą, patvirtintą Klaipėdos miesto savivaldybės tarybos 2013 m. gruodžio 18 d. sprendimu Nr. T2-333 „Dėl Pajamų, gautų už savivaldybės gyvenamųjų patalpų nuomą, planavimo ir naudojimo tvarkos aprašo patvirtinimo“:

1.1. papildyti 2.3 papunkčiu:

„2.3. socialinio būsto fondo gyvenamosioms patalpoms įgyti (butams pirkti, gyvenamiesiems namams statyti).“;

1.2. pakeisti 22.4 papunktį ir jį išdėstyti taip:

„22.4. kasmėnesinės pastato bendro naudojimo objektų administravimo ir nuolatinės techninės priežiūros paslaugų teikimo išlaidos bei išlaidos lėšoms, skiriamoms namui (statiniui) atnaujinti pagal privalomuosius statinių naudojimo ir priežiūros reikalavimus, kaupti, tenkančios namuose esančioms Savivaldybei nuosavybės teise priklausančioms gyvenamosioms patalpoms.“;

1.3. papildyti nauju VIII skyriumi:

„VIII. NUOMOS LĖŠŲ NAUDOJIMAS SOCIALINIO BŪSTO GYVENAMOSIOMS PATALPOMS ĮGYTI (BUTAMS PIRKTI, GYVENAMIESIEMS NAMAMS STATYTI)

26. Socialinio būsto fondo gyvenamosioms patalpoms įgyti (butams pirkti, gyvenamiesiems namams statyti) skiriamos pajamų, gautų už Savivaldybės gyvenamųjų patalpų nuomą, nepanaudotų kalendoriniais metais, likučio lėšos.

27. Ateinančių metų poreikis nuomos lėšoms, reikalingoms socialinio būsto fondo gyvenamųjų patalpų įgijimo išlaidoms apmokėti, nurodomos kasmet rengiamame Klaipėdos miesto savivaldybės trimečiame strateginiame (veiklos) plane.“;

1.4. buvusį VIII skyrių laikyti IX skyriumi;

1.5. buvusį 26 punktą laikyti 28 punktu.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 1, susilaiko – 1.

16. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad klausimą svarstė Sveikatos ir socialinių reikalų bei Finansų ir ekonomikos komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl atleidimo nuo socialinio būsto nuomos mokesčio mokėjimo:

„Atleisti savivaldybės biudžeto sąskaita socialinio būsto *(duomenys neskelbtini)*, Klaipėdoje, unikalus Nr. *(duomenys neskelbtini)*, nuomininkę N. S. (1 asmuo) nuo šio būsto nuomos mokesčio mokėjimo už laikotarpį nuo 2019 m. spalio 1 d. iki 2019 m. gruodžio 31 d.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo įteikimo suinteresuotai šaliai.”

BALSUOTA: už – 28, prieš – 0, susilaiko – 0.

17. SVARSTYTA. Klaipėdos miesto savivaldybės turto investavimas, didinant viešosios įstaigos „Klaipėdos irklavimo centras“ dalininkų kapitalą.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad klausimą svarstė Kultūros, švietimo ir sporto bei Finansų ir ekonomikos komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės turto investavimo, didinant viešosios įstaigos „Klaipėdos irklavimo centras“ dalininkų kapitalą :

„1. Perduoti Klaipėdos miesto savivaldybei nuosavybės teise priklausantį finansinį turtą – 100 000,00 Eur savivaldybės, kaip steigėjos ir dalininkės, įnašą viešajai įstaigai „Klaipėdos irklavimo centras“, didinant šios viešosios įstaigos dalininkų kapitalą.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 26, prieš – 0, susilaiko – 1.

18. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-39 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad klausimą svarstė Kultūros, švietimo ir sporto, Miesto ūkio ir aplinkosaugos bei Finansų ir ekonomikos komitetai, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2019 m. vasario 21 d. sprendimo Nr. T2-39 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo:

”1. Pakeisti Parduodamų savivaldybės būstų ir pagalbinio ūkio paskirties pastatų sąrašą, patvirtintą Klaipėdos miesto savivaldybės tarybos 2019 m. vasario 21 d. sprendimu Nr. T2-39 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“:

* 1. papildyti 967 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 967. | Rambyno g. 22-11A | 18,73 | 1 | 2198-6003-7011:0047 | “; |

* 1. papildyti 968 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 968. | Sportininkų g. 21-18 | 50,77 | 2 | 2196-0013-2019:0017 | “; |

1.3. papildyti 969 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 969. | I. Kanto g. 8-30A | 17,81 | 1 | 2198-0004-5014:0028 | “; |

1.4. papildyti 970 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 970. | Rumpiškės g. 32-11 | 35,66 | 2 | 2196-3007-3012:0009 | “; |

1.5. papildyti 971 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 971. | Žardupės g. 2 | 40,00 | – | 5591-1001-6038 | “; |

1.6. papildyti 972 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 972. | Vėtros g. 4 | 215,94 | – | 2195-5011-1026 | “. |

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 25, prieš – 0, susilaiko – 2.

19. SVARSTYTA. Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad klausimą svarstė Finansų ir ekonomikos komitetas, sprendimo projektui pritarta be pastabų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo:

„1. Pakeisti Klaipėdos miesto savivaldybės nuomojamo turto sąrašą, patvirtintą Klaipėdos miesto savivaldybės tarybos 2012 m. sausio 27 d. sprendimu Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“, pagal priedą:

1.1. pakeisti 50 punktą ir jį išdėstyti nauja redakcija;

1.2. pakeisti 59 punktą ir jį išdėstyti nauja redakcija.

2. Skelbti šį sprendimą Klaipėdos miesto savivaldybės interneto svetainėje.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo įteikimo suinteresuotai šaliai dienos.“

BALSUOTA: už – 27, prieš – 0, susilaiko – 0.

20. SVARSTYTA. Sprendimo pirkti nekilnojamuosius daiktus savivaldybės nuosavybėn patvirtinimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad klausimą svarstė Sveikatos ir socialinių reikalų bei Finansų ir ekonomikos komitetai, sprendimo projektui pritarta be pastabų, tačiau yra pateiktas V. Žvikienės siūlymas dėl protokolinio pavedimo priėmimo.

A. Velykienė sako, kad butus pirkti tenka brangiau, nes turto vertintojai nevertina jų įrengimo. Savivaldybė šeimų negali įkelti į neįrengtus butus.

A. Petrošius sako, kad iš praktikos žino, jog turto vertintojai dažnai turtą vertina pagal panašius kažkada įvykusius sandorius, o smulkmenų nevertina. Siūlo V. Žvikienės siūlomo apribojimo nenumatyti, o ateityje, siekiant spręsti socialinio būsto trūkumą, orientuotis į būsto statybas.

V. Žvikienė siūlo priimti protokolinį pavedimą: „Įpareigoti Savivaldybės administraciją pirkti nekilnojamus daiktus nuosavybėn už kainas ne didesnes nei nekilnojamą turtą įvertina turto vertintojai.“.

J. Simonavičiūtė pritaria V. Žvikienės siūlomam apribojimui. Sako, kad perkant socialinėms reikmėms turtą visada reikia įvertinti, ar rinkoje galima tai padaryti pigiau.

A. Velykienė sako, kad nepritaria V. Žvikienės siūlymui, nes tai yra nehumaniška.

V. Žvikienė siūlo apsispręsti, ar savivaldybė ateityje pirks brangesnius nei rinkos vertė objektus, ar ne.

V. Grubliauskas siūlo apsispręsti dėl V. Žvikienės siūlomo protokolinio pavedimo. Balsavimu (už – 12, prieš – 12, susilaiko – 4) nepritarta siūlomam protokoliniam pavedimui.

NUSPRĘSTA. Pritarti sprendimo projektui. Priimti sprendimą dėl sprendimo pirkti nekilnojamuosius daiktus savivaldybės nuosavybėn patvirtinimo:

„Pirkti Klaipėdos miesto savivaldybės nuosavybėn gyvenamąsias patalpas:

1. butą (duomenys neskelbtini), Klaipėdoje (unikalus Nr. (duomenys neskelbtini), už 39 500,00 Eur;

2. butą (duomenys neskelbtini), Klaipėdoje (unikalus Nr. (duomenys neskelbtini), už 39 000,00 Eur;

3. butą (duomenys neskelbtini), Klaipėdoje (unikalus Nr. (duomenys neskelbtini), už 39 500,00 Eur.

Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo paskelbimo dienos.“

BALSUOTA: už – 26, prieš – 0, susilaiko – 2.

21. SVARSTYTA. Klaipėdos miesto savivaldybės tarybos 2016 m. gruodžio 22 d. sprendimo Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad Finansų ir ekonomikos komitetas sprendimo projektui pritarė su papildymu.

E. Simokaitis siūlo:

„1. patikslinti 1.4 papunktį ir jį išdėstyti taip:

„1.4. pakeisti 3.6.1 papunktį ir jį išdėstyti taip:

„3.6.1. kai Savivaldybės būstas perkamas pagal Lietuvos Respublikos paramos būstui įsigyti ar išsinuomoti įstatymo 25 straipsnio 1 ir 2 dalis­– valstybės įmonės Registrų centro išduotą (-as) pažymą (-as) apie asmens (ir nuomos teise kartu gyvenančių asmenų) turimą ir turėtą nuosavybės teise nekilnojamąjį turtą, esantį Lietuvos Respublikos teritorijoje, įrodančią, kad asmuo nėra įgijęs nuosavybės teise gyvenamojo namo ar buto pagal Lietuvos Respublikos butų privatizavimo įstatymą ar Lietuvos Respublikos paramos būstui įsigyti ar išsinuomoti įstatymą;“;

2. papildyti nauju 1.19 papunkčiu:

„1.19. papildyti nauju 31 punktu:

„31. Būstai naujai pastatytuose socialinio būsto daugiabučiuose gyvenamuosiuose namuose, statytuose socialinio būsto fondui plėtoti, neparduodami.“;

3. buvusius 1.19–1.21 papunkčius laikyti atitinkamai 1.20–1.22 papunkčiais.“

V. Grubliausko siūlymu, bendru sutarimu, pritarta Savivaldybės administracijos siūlomiems pakeitimams.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“ pakeitimo:

„1. Pakeisti Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“:

1.1. pakeisti 1 punktą ir jį išdėstyti taip:

„1. Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašas (toliau – Aprašas) reglamentuoja Klaipėdos miesto savivaldybės (toliau – Savivaldybė) nuosavybės teise priklausančio būsto ir (ar) pagalbinio ūkio paskirties pastatų, inžinerinių statinių, jų dalių (toliau – būstas ir ūkio pastatai) pardavimo pagal Lietuvos Respublikos paramos būstui įsigyti ar išsinuomoti įstatymą organizavimą, kainos nustatymą, sandorių sudarymą, atsiskaitymą ir lėšų panaudojimą.“;

1.2. pakeisti 2.1 papunktį ir jį išdėstyti taip:

„2.1. Nekilnojamojo turto pirkėjas– asmuo (šeima), kuriam (kuriai) Lietuvos Respublikos paramos būstui įsigyti ar išsinuomoti įstatymo 25 straipsnio nurodytais atvejais Savivaldybės būsto ir ūkio pastatų nuosavybės teisė gali būti perleista už nustatytą pinigų sumą (kainą) Apraše nustatyta tvarka.“;

1.3. pripažinti netekusiu galios 3.4 papunktį;

1.4. pakeisti 3.6.1 papunktį ir jį išdėstyti taip:

„3.6.1. kai Savivaldybės būstas perkamas pagal Lietuvos Respublikos paramos būstui įsigyti ar išsinuomoti įstatymo 25 straipsnio 1 ir 2 dalis­– valstybės įmonės Registrų centro išduotą (-as) pažymą (-as) apie asmens (ir nuomos teise kartu gyvenančių asmenų) turimą ir turėtą nuosavybės teise nekilnojamąjį turtą, esantį Lietuvos Respublikos teritorijoje, įrodančią, kad asmuo nėra įgijęs nuosavybės teise gyvenamojo namo ar buto pagal Lietuvos Respublikos butų privatizavimo įstatymą ar Lietuvos Respublikos paramos būstui įsigyti ar išsinuomoti įstatymą;“;

1.5. pripažinti netekusiu galios 3.6.2 papunktį;

1.6. pakeisti 4.2 papunktį ir jį išdėstyti taip:

„4.2. notariškai patvirtintą bendraturčių susitarimą, jei butas ar gyvenamasis namas, kuriame parduodamas patuštintas kambarys ar butas, nuosavybės teise priklauso dviem ar daugiau asmenų (bendraturčių).“;

1.7. pripažinti netekusiu galios 5.2 papunktį;

1.8. pripažinti netekusiu galios 6.2 papunktį;

1.9. pakeisti 10 punktą ir jį išdėstyti taip:

„10. Viešuosius pirkimus reglamentuojančių teisės aktų nustatyta tvarka parinkta nekilnojamąjį turtą vertinanti įmonė (turto vertintojai) nustato parduodamo Savivaldybės būsto ir (ar) ūkio pastatų rinkos vertę, vadovaudamasi (vadovaudamiesi) Turto ir verslo vertinimo metodika, patvirtinta Lietuvos Respublikos turto ir verslo vertinimo pagrindų įstatymo nustatyta tvarka.“;

1.10. pakeisti 11 punkto pirmąją pastraipą ir ją išdėstyti taip:

„11. Savivaldybės būsto, parduodamo pagal Lietuvos Respublikos paramos būstui įsigyti ar išsinuomoti įstatymo 25 straipsnio 1 dalį, kaina apskaičiuojama taip:“;

1.11. pakeisti 11.1 papunktį ir jį išdėstyti taip:

„11.1. Savivaldybės būsto kaina nustatoma Savivaldybės būsto rinkos vertę, apskaičiuotą pagal Lietuvos Respublikos turto ir verslo vertinimo pagrindų įstatymą, mažinant vadovaujantis pardavimo metu Lietuvos statistikos departamento apskaičiuotu gyvenamųjų pastatų statybos sąnaudų elementų kainų pokyčiu, lyginant su 1998 m. liepos 1 d. gyvenamųjų pastatų statybos sąnaudų elementų kainomis.“;

1.12. pakeisti 12 punkto pirmąją pastraipą ir ją išdėstyti taip:

„12. Savivaldybės būsto ir ūkio pastatų, parduodamų pagal Lietuvos Respublikos paramos būstui įsigyti ar išsinuomoti įstatymo 25 straipsnio 2 dalį, kaina apskaičiuojama taip:“;

1.13. pakeisti 16.5 papunktį ir jį išdėstyti taip:

„16.5. Aprašo 11–12 punktuose nustatyta tvarka parengia įkainojimo aktą (1, 2 ir 3 priedai);“;

1.14. pakeisti 17 punkto pirmąją pastraipą ir ją išdėstyti taip:

„17. Jei parduodama būsto ir ūkio paskirties pastatų ar ūkio pastatų, esančių gyvenamųjų namų valdoje, bendrosios dalinės nuosavybės dalis, Turto skyrius registruotąja pašto korespondencijos siunta išsiunčia parduodamo nekilnojamojo turto bendraturčiams jų deklaruotos gyvenamosios vietos adresu pasiūlymus įsigyti ūkio pastatą ar bendrosios dalinės nuosavybė dalį:“;

1.15. pakeisti 17.3 papunktį ir jį išdėstyti taip:

„17.3. Būsto ir ūkio paskirties pastatų bendrosios dalinės nuosavybės dalis, tenkanti Savivaldybės būstui ir ūkio paskirties pastatams, parduodama lygiomis dalimis, atsižvelgiant į pageidaujančiųjų pirkti bendraturčių skaičių, jeigu bendraturčiai tarpusavyje nesusitaria, kokiomis dalimis pirks parduodamą bendrosios dalinės nuosavybės dalį.“;

1.16. pakeisti 24 punktą ir jį išdėstyti taip:

„24. Nekilnojamojo turto pirkimo–pardavimo sutartis su nekilnojamojo turto pirkėju turi būti sudaryta ne vėliau kaip per vienus metus nuo turto vertinimo įmonės (turto vertintojų) parduodamo Savivaldybės būsto ir pagalbinio ūkio paskirties pastatų vertinimo ataskaitos pateikimo dienos. Jeigu pernustatytą terminąpirkimo–pardavimo sutartis nesudaroma dėl nekilnojamojo turto pirkėjo kaltės, laikoma, kad nekilnojamojo turto pirkėjas atsisakė ją sudaryti.“;

1.17. pakeisti 27 punktą ir jį išdėstyti taip:

„27. Lėšos už parduotą Savivaldybės būstą ir ūkio pastatus pervedamos į Savivaldybės biudžetą ir naudojamos Lietuvos Respublikos paramos būstui įsigyti ar išsinuomoti įstatymo 29 straipsnyje nustatyta tvarka.“;

1.18. pakeisti 28 punktą ir jį išdėstyti taip:

„28. Savivaldybės būsto ir ūkio pastatų vertinimo ataskaita galioja vienus metus nuo šios vertinimo ataskaitos pateikimo dienos. Savivaldybės būsto ar ūkio pastatų pirkėjui nepriėmus sprendimo dėl Savivaldybės būsto ar ūkio pastatų įsigijimo per nurodytą terminą ir pageidaujant įsigyti Savivaldybės būstą ar ūkio pastatus praėjus nurodytam vertinimo ataskaitos galiojimo terminui, turi būti sudaroma nauja vertinimo ataskaita vadovaujantis šio Aprašo nuostatomis.“;

1.19. papildyti nauju 31 punktu:

„31. Būstai naujai pastatytuose socialinio būsto daugiabučiuose gyvenamuosiuose namuose, statytuose socialinio būsto fondui plėtoti, neparduodami.“;

1.20. pakeisti 1 priedą ir jį išdėstyti nauja redakcija (pridedama);

1.21. pakeisti 2 priedą ir jį išdėstyti nauja redakcija (pridedama);

1.22. pakeisti 3 priedą ir jį išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už –28 , prieš – 0, susilaiko – 0.

E. Kvederis pristato Etikos komisijos pranešimą.

Posėdžio pabaiga – 12.40 val.

Savivaldybės meras Vytautas Grubliauskas

Savivaldybės mero pavaduotojas Arvydas Cesiulis

Savivaldybės tarybos ir mero sekretorius Modestas Vitkus

V. Palaimienė,

2019-11-04